

**H O T Ă R Â R E**

**privind reglementarea situației juridice a unor imobile situate în**

**Municipiul Cluj-Napoca, str. Traian Vuia nr. 151, Județul Cluj**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 101 din 22.05.2025 privind reglementarea situației juridice a unor imobile situate în Municipiul Cluj-Napoca,str. Traian Vuia nr. 151, Județul Cluj, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 22014/22.05.2025; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 22015/22.05.2025 şi de Avizul cu nr. 22014 din 27.05.2025 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de:

* Hotărârea Consiliului de administrație al Aeroportului International Avram Iancu Cluj R.A. cu nr. 12.10/19.12.2014;
* Raportul de evaluare imobiliară nr. 20/2025, întocmit de evaluator A.N.E.V.A.R. Oancia Nicolae;
* Hotărârea Consiliului Județean Cluj nr. 130/2011 privind aprobarea tarifului de închiriere a terenurilor aflate în administrarea Regiei Autonome Aeroportul Internațional Cluj-Napoca;
* Decizia civilă nr. 4329/2014 pronunțată de către Curtea de Apel Cluj în Dosarul nr. 61/117/2013\*;
* Sentința civilă nr. 2457/2023 pronunțată de către Tribunalul Cluj în Dosarul nr. 489/117/2023;
* Decizia civilă nr. 784/2023 pronunțată de către Curtea de Apel Cluj în Dosarul nr. 489/117/2023;

Luând în considerare prevederile:

* art. 2 – 3 și ale art. 80 - 84 din Legea privind normele de tehnică legislativă pentru elaborarea actelor normative nr. 24/2000, republicată, cu modificările și completările ulterioare;
* art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020 (republicată 2);

În conformitate cu dispozițiile:

* art. 173 alin. (1) lit. c) și alin. (4) lit. b), art. 297 alin. (1) lit. (a) și ale art. 298 – 301 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 617 – 620 și ale art. 867 – 870 din Legea privind Codul civil nr. 287/2009, republicată, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă retragerea dreptului de administrare al Aeroportului Internațional Avram Iancu Cluj R.A. asupra terenului ocupat de construcția C1, în suprafață de 864 mp, asupra terenului ocupat de construcția C2, în suprafață de 43 mp și asupra terenului ocupat de construcția C3, în suprafață de 40 mp, toate identificate în Cartea funciară nr. 265841 Cluj-Napoca cu nr. cadastral 265841, având suprafata totală de 947 mp și valoarea de inventar de 135.901 lei, precum și trecerea acestora în administrarea Consiliului Județean Cluj.

**(2)** Accesul auto și pietonal la imobilele – teren prevăzute la alin. (1) se realizează pe drumul ce asigură accesul la parcarea Aeroportului Internațional Avram Iancu Cluj, pe distanța cea mai scurtă spre calea publică – str. Traian Vuia.

**(3)** Predarea – primirea materială a imobilelor - teren menționate la alin. (1) se realizează, pe bază de proces - verbal de predare – primire încheiat între reprezentanții Aeroportului International Avram Iancu Cluj R.A și reprezentanții Consiliului Județean Cluj, în termen de 30 de zile de la data comunicării prezentei hotărâri.

**(4)** Aparatul de specialitate din cadrul Consiliului Județean Cluj va proceda la actualizarea datelor din evidența cantitativ – valorică și va opera modificările corespunzătoare în Anexele nr. 1 și nr. 28 la Hotărârii Consiliului Județean Cluj nr. 143/2008 pentru aprobarea inventarului bunurilor din domeniul public al Județului Cluj, cu modificările și completările ulterioare.

**Art. 2. (1)** Se însușește Raportul de evaluare imobiliară nr. 20/2025, întocmit de evaluator A.N.E.V.A.R. Oancia Nicolae, cuprins în **anexa** care face parte integrantă din prezenta hotărâre.

**(2)** Se aprobă actualizarea taxei stabilite prin Hotărârea Consiliului Județean Cluj nr. 130/2011 pentru lipsa de folosință a terenului aflat în administrarea Consiliului Județean Cluj, în cuantum de 1,33 euro / mp / lună.

**Art. 3.** Hotărârea Consiliului Județean Cluj nr. 130/2011 privind aprobarea tarifului de închiriere a terenurilor aflate în administrarea Regiei Autonome Aeroportul Internațional Cluj-Napoca se modifică și se completează după cum urmează:

1. Titlul hotărârii se modifică și va avea următorul cuprins:

”Hotărâre privind aprobarea taxei pentru lipsa de folosință a terenurilor aflate în incinta Aeroportului Internațional Avram Iancu Cluj”

1. La articolul 1, după alin. (1) se introduce un nou alineat, alin. (1^1), care are următorul cuprins:

”**(1^1)** Se stabilește taxa pentru lipsa de folosință a terenului din incinta Aeroportului Internațional Avram Iancu Cluj, aflat în administrarea Consiliului Județean Cluj, în cuantum de 1.33 euro / mp / lună.”

**Art. 4. (1)** Se stabilește în sarcina Transeuro Construct S.R.L. obligația de plată a taxei pentru lipsa de folosință a terenului reprezentând amprenta la sol a construcțiilor înscrise în Cartea funciară nr. 265841 Cluj-Napoca sub: A1.1 - hangar 97 sc = 864.19 mp - constructie cu fundații de beton, pereti din cărămidă, acoperis cu planseu din beton, compusă din: 1 hangar, 1 hol, 2 grupuri sanitare, 1 nișa si 13 încăperi; A1.2 - magazie 100 sc = 42.57 mp - constructie cu fundatii din beton, pereți din cărămidă, acoperis cu planseu din beton, compusă din 1 încăpere; A1.3 - magazie materiale 104 sc = 39.38 mp - constructie cu fundatii de beton, pereti din cărămidă, acoperiș cu planseu din beton, compusă din 1 încăpere, în cuantum de 1,33 euro/ mp / lună, respectiv suma de 15.114,12 euro/an.

**(2)** Taxa stabilită la alin. (1) se va achita în două rate egale, plătibile în lei până la datele de 30 iunie și 30 decembrie ale fiecărui an, la cursul afișat de Banca Națională a României la datele de 1 iunie și 1 decembrie, și se va indexa anual ţinând cont de rata inflaţiei pentru anul fiscal anterior.

**Art. 5.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală Buget-Finanțe, Resurse Umane și Direcția Juridică, precum și Aeroportul Internațional Avram Iancu Cluj R.A.

**Art. 6.** Prezenta hotărâre se comunică Direcției Generale Buget-Finanțe, Resurse Umane; Direcției Juridice; Aeroportului Internațional Avram Iancu Cluj R.A.; societății Transeuro Construct SRL, precum și Prefectului Județului Cluj, și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  p. **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 93 din 27 mai 2025**

Prezenta hotărâre a fost adoptată cu 24 voturi “pentru”, 1 vot ”împotivă” și 9 ”abțineri”, iar doi membri ai Consiliului județean nu au votat, fiind astfel respectate prevederile legale privind majoritatea de voturi necesară.